Bogdan Bogdanović
Bogdanas Bogdanovičius (serb. Богдан Богдановић, 1992 m. rugpjūčio 18 d.) – Serbijos krepšininkas, rungtyniaujantis atakuojančiuoju gynėju. Treniravosi Belgrado „ŠKK Zvezdara“ ir „Žitko Basket“ jaunimo komandose. 2010 m. pasirašė kontraktą su Belgrado „Partizan“. 2012–2013 m. sezone debiutavo Eurolygoje, kur fiksavo 5,0 taškų ir 1,8 atkovoto kamuolio vidurkį. Kitas sezonas Bogdanovičiui buvo proveržio – Eurolygoje vidurkiai išaugo iki 14,8 taško, 3,7 atkovoto kamuolio, 3,7 rez. perdavimo ir 1,6 perimto kamuolio. Žaidėjas išrinktas Eurolygos „kylančia žvaigžde“. „Partizan“ nepatekus į kitų metų Eurolygą, Bogdanas Bogdanovičius persikėlė į Stambulo „Fenerbahçe“, treniruojamą Želko Obradovičiaus. Ten žaidėjas tapo vienu komandos lyderių, antrą kartą iš eilės išrinktas Eurolygos „kylančia žvaigžde“. Su „Fenerbahçe“ Bogdanovičius laimėjo Eurolygą ir Turkijos lygą. Dėl tokio pasirodymo 2020 m. išrinktas į simbolinę Eurolygos 2010–2020 m. komandą. Dar 2014 m. Bogdanas Bogdanovičius 27-uoju šaukimu pakviestas į Finikso „Suns“. 2016 m. šis klubas savo teises į žaidėją išmainė su Sakramento „Kings“. 2017 m. šios komandos sudėtyje debiutavo NBA. 2020 m. persikėlė į Atlantos „Hawks“. Abiejų klubų sudėtyje Bogdanovičius fiksavo panašų (14–16) taškų vidurkį. 2013 m. Bogdanas Bogdanovičius debiutavo Serbijos rinktinėje. Su ja laimėjo Europos, pasaulio ir olimpinių žaidynių sidabro medalius.